b"\n_START_ARTICLE_\nTsunami\n_START_PARAGRAPH_\nTsunami (jaapani keeles \xe6\xb4\xa5\xe6\xb3\xa2, 'sadamalaine') on maav\xc3\xa4rina, maalihke v\xc3\xb5i vulkaanipurske tagaj\xc3\xa4rjel tekkinud hiiglaslik merelaine._NEWLINE_Tsunamid on erakordselt ohtlikud, kuna nad tekivad meres ning seej\xc3\xa4rel liiguvad suurel kiirusel maismaa suunas, kus ilma eelhoiatuseta purustavad ja tapavad k\xc3\xb5ik oma teel. Meiji-Sanriku maav\xc3\xa4rin 1896 on \xc3\xbcks paljudest sellistest n\xc3\xa4idetest ajaloos._NEWLINE_Ka asteroidid ja mere\xc3\xa4\xc3\xa4rsete kaljude varingud v\xc3\xb5ivad tekitada hiidlaineid. _NEWLINE_Tsunamid j\xc3\xb5uavad randa ja v\xc3\xb5ivad tekitada suuri purustusi. Tsunami k\xc3\xb5rgus v\xc3\xb5ib ranna l\xc3\xa4hedal olla mituk\xc3\xbcmmend meetrit. Tsunami v\xc3\xb5ib tungida kaugele (praktikas on ohtlik tsoon kuni 5\xc2\xa0km) sisemaale ja h\xc3\xa4vitada k\xc3\xb5ik ettej\xc3\xa4\xc3\xa4va. Tsunami tekitab ka j\xc3\xa4rsu l\xc3\xbchiajalise \xc3\xbcleujutuse._NEWLINE_K\xc3\xb5ige sagedamini esinevad tsunamid Vaikse ookeani rannikul ja Jaapani saarestikus. Selle p\xc3\xb5hjuseks on Vaikse ookeani tektooniline ebastabiilsus._NEWLINE_Hiidlaine laieneb keskmest ringikujuliselt. Laine kiirus s\xc3\xb5ltub otseselt vee s\xc3\xbcgavusest. Avamerel v\xc3\xb5ib tsunami kiirus olla isegi 700\xc2\xa0km/h, kuid ta on ohutu, sest laine on \xc3\xbcsna madal. Madalasse vette j\xc3\xb5udes aga laine aeglustub ning avamerelt kiirelt j\xc3\xa4rele tulevate veevoolude m\xc3\xb5jul muutub \xc3\xbcha k\xc3\xb5rgemaks. Ranniku \xc3\xa4\xc3\xa4res madalas vees surutakse veemassid kokku ja lained v\xc3\xb5ivad kerkida mitmek\xc3\xbcmne meetri k\xc3\xb5rguseks._NEWLINE_Kuigi lained liiguvad kiiresti, ei ilmu nad t\xc3\xa4nap\xc3\xa4eval nii ootamatult kui maav\xc3\xa4rinad, sest seismilised lained, mis annavad m\xc3\xa4rku maav\xc3\xa4rina toimumisest, levivad tsunamist oluliselt kiiremini. Hawaiil Honolulus asub tsunamijaam, kus registreeritakse k\xc3\xb5ik Vaikse ookeani piirkonnas toimunud maav\xc3\xa4rinad. Kui m\xc3\xa4rgatakse maav\xc3\xa4rinat, mis v\xc3\xb5iks tsunami vallandada, hoiatatakse ohustatud piirkondade inimesi. Sealt teatatakse ka hiidlaine saabumise arvatav aeg. Inimesed kuulevad hoiatust raadiost. Nii j\xc3\xb5uavad nad oma rannikul asuvatest majadest k\xc3\xb5rgematele aladele varjuda. See k\xc3\xb5ik peab siiski kiiresti toimuma. Vaikse ookeani p\xc3\xb5hjaosas tekkinud hiidlainel kulus k\xc3\xb5igest viis tundi, et Vaikse ookeani keskel asuvale Hawaiile j\xc3\xb5uda. Seal, 3300\xc2\xa0km kaugusel maav\xc3\xa4rina epitsentrist, oli hiidlaine k\xc3\xb5rgus ikka veel 15 meetrit._NEWLINE_V\xc3\xa4idetakse, et tsunami v\xc3\xb5ib Vaikse ookeani rannikute vahel pendeldada terve n\xc3\xa4dala. Jaapanis Hanasakis  registreeriti laineid, mis tekkisid Alaska maav\xc3\xa4rina tagaj\xc3\xa4rjel 1946. aastal ja p\xc3\xb5rkasid arvatavasti tagasi P\xc3\xb5hja-Ameerika rannikult. Lained, mis hiljem Honolulusse j\xc3\xb5udsid, p\xc3\xb5rkasid tagasi Aasia mandrin\xc3\xb5lvalt."